Julie Delpy
Julie Delpy (* 21. Dezember 1969 in Paris) is en franzöösche Schauspelersche, Speelbaas’sche un Singersche.

Leven un Wark 
Delpy is de Dochter vun dat Schauspeler-Ehpoor Marie Pillet un Albert Delpy. Se hett an de Filmhoochschool vun New York City en Regiestudium afleggt un leevt vundaag in Los Angeles.

Ehr eerste lütte Rull in’t Kino kreeg se 1985 in Jean-Luc Godard sien Film Détective. Twee Johren later harr se ehr eerste grote Hööftrull in den Film La passion Béatrice vun Bertrand Tavernier. Mit ehr Hööftrull in den Film Europa! Europa! (dt.: Hitlerjunge Salomon), de in Düütschland mit veel Spood lopen is, hett se veel internatschonale Acht op sik lenkt. Dormit hett se ehr internatschonale Loopbahn anfungen. In de Folgetiet hett se ünner anner ünner Speelbasen as Volker Schlöndorff oder Krzysztof Kieślowski speelt.

Blangen de Schauspeleree singt Delpy ok. In’n Harvst 2003 hett se en CD mit ölven Leder in engelsche un franzöösche Spraak rutbröcht, op de se sik sülvst op de Gitarr begleiden deit.

In’t Johr 2007 hett se op de 57. Berlinale den Film Deux jours à Paris vörstellt, bi den se Speelbaas’sche weer. 2009 folg ehr Verfilmen vun’t Leven vun Elisabeth Báthory ünner den Titel The Countess.

Delpy is siet 2004 mit den düütschen Filmkomponist Marc Streitenfeld tosamen. Se hebbt tosamen en Söhn, de 2009 boren weer.

Filmografie (Utwahl)

Utteken 
Delpy weer bit hüüt (Mai 2012) al twintig mol för grote Filmpriesen vörslahn, dorünner ok eenmol för den Oscar in de Best Dreihbook na Vörlaag för Before Sunset. Uttekent weer se mit söven Priesen, dorünner:
 2004: de SFFCC Award in de Kategorie Beste Schauspelersche för Before Sunset
 2005: de Empire Award in de Kategorie Beste Schauspelersche för Before Sunset
 2007: de Coup de Coeur för 2 Days in Paris
 2011: den Sünnerpries vun de Jury vun’t San Sebastián International Film Festival för Le Skylab

Borns

Weblenken 

 Biografie bi film-zeit.de
Ich weiß nicht mal, was niedlich ist – Julie Delphy in en Interview, FAZ, 23. Juni 2009, mit Biller

Schauspeler
Speelbaas
Chanson
Singer
Börger von Frankriek
Fru
Boren 1969